title: Provedbena uredba Komisije (EU) 2018/603 оd 12. travnja 2018. o razvrstavanju određene robe u kombiniranu nomenklaturu

text:
                  20.4.2018

                  HR

                  Službeni list Europske unije

                  L 101/18

            PROVEDBENA UREDBA KOMISIJE (EU) 2018/603
      оd 12. travnja 2018.
      o razvrstavanju određene robe u kombiniranu nomenklaturu
      EUROPSKA KOMISIJA,
      uzimajući u obzir Ugovor o funkcioniranju Europske unije,
      uzimajući u obzir Uredbu (EU) br. 952/2013 Europskog parlamenta i Vijeća od 9. listopada 2013. o Carinskom zakoniku Unije (1), a posebno njezin članak 57. stavak 4. i članak 58. stavak 2.,
      budući da:

                  (1)

                  Radi osiguravanja jedinstvene primjene kombinirane nomenklature koja je priložena Uredbi Vijeća (EEZ) br. 2658/87 (2) potrebno je donijeti mjere za razvrstavanje robe iz Priloga ovoj Uredbi.

                  (2)

                  Uredbom (EEZ) br. 2658/87 utvrđena su opća pravila o tumačenju kombinirane nomenklature. Ta se pravila primjenjuju i na svaku drugu nomenklaturu koja se u cijelosti ili djelomično temelji na njoj ili kojom se uvodi daljnja podjela te koja je utvrđena posebnim odredbama Unije radi primjene tarifnih i drugih mjera povezanih s trgovinom robom.

                  (3)

                  U skladu s navedenim općim pravilima robu opisanu u stupcu (1) tablice u Prilogu ovoj Uredbi trebalo bi na temelju obrazloženja navedenog u stupcu (3) razvrstati u odgovarajuću oznaku KN iz stupca (2).

                  (4)

                  Primjereno je odrediti da u skladu s člankom 34. stavkom 9. Uredbe (EU) br. 952/2013 osoba kojoj su dane obvezujuće tarifne informacije za robu na koju se odnosi ova Uredba, a koje nisu u skladu s ovom Uredbom, može nastaviti navoditi te informacije tijekom određenog razdoblja. Trebalo bi odrediti da to razdoblje traje tri mjeseca.

                  (5)

                  Mjere predviđene u ovoj Uredbi u skladu su s mišljenjem Odbora za carinski zakonik,

            DONIJELA JE OVU UREDBU:
      Članak 1.
      Roba iz stupca (1) tablice u Prilogu razvrstava se u kombiniranu nomenklaturu u oznaku KN iz stupca (2) te tablice.
      Članak 2.
      U skladu s člankom 34. stavkom 9. Uredbe (EU) br. 952/2013 obvezujuće tarifne informacije koje nisu u skladu s ovom Uredbom mogu se nastaviti navoditi tijekom razdoblja od tri mjeseca od datuma stupanja na snagu ove Uredbe.
      Članak 3.
      Ova Uredba stupa na snagu dvadesetog dana od dana objave u Službenom listu Europske unije.

         Ova je Uredba u cijelosti obvezujuća i izravno se primjenjuje u svim državama članicama.
         Sastavljeno u Bruxellesu 12. travnja 2018.

               Za Komisiju,

               u ime predsjednika,

            Stephen QUEST

               Glavni direktor

               Glavna uprava za oporezivanje i carinsku uniju

         (1)  SL L 269, 10.10.2013., str. 1.

         (2)  Uredba Vijeća (EEZ) br. 2658/87 od 23. srpnja 1987. o tarifnoj i statističkoj nomenklaturi i o Zajedničkoj carinskoj tarifi (SL L 256, 7.9.1987., str. 1.).

         PRILOG

                     Opis robe

                     Razvrstavanje
                     (oznaka KN)

                     Obrazloženje

                     (1)

                     (2)

                     (3)

                     Jastuk na napuhavanje od plastične mase (tzv. jastuk za invalidska kolica) dimenzija otprilike 40 × 40 cm koji se sastoji od dvije pravokutne međusobno povezane komore ispunjene zrakom. Svaka komora sadržava vrećicu od plastične mase napunjenu zrakom i prevučenu tankim slojem od silikona.
                     Jastuk se može prilagođavati ovisno o stupnju napunjenosti dviju komora zrakom, čime se položaj vrećica od plastične mase u svakoj komori može premještati kada korisnik sjedi na jastuku.
                     Jastuk je opremljen odvojivom protukliznom navlakom od tekstilnih materijala koja s donje strane ima dvije trake za pričvršćivanje („čičak” trake).
                     Proizvod je namijenjen za sprječavanje dekubitusa. Njime se ublažava učinak na sjedne kosti i poboljšava udobnost korisnika.
                     Vidjeti slike (*1)

                     3926 90 97

                     Razvrstavanje se utvrđuje u skladu s općim pravilima 1, 3 (b) i 6 za tumačenje kombinirane nomenklature i nazivima oznaka KN 3926 , 3926 90  i 3926 90 97 .
                     Razvrstavanje proizvoda u tarifni broj 9404  (oprema za krevete i slični proizvodi) isključeno je jer su jastuci na napuhavanje isključeni iz ovog tarifnog broja u smislu napomene 1 (a) uz poglavlje 94 i, posljedično, jastuci na napuhavanje od plastične mase razvrstavaju se u tarifni broj 3926  (vidjeti i Objašnjenja harmoniziranog sustava uz tarifni broj 9404 , posljednji stavak točka (b)).
                     Razvrstavanje u oznaku KN 8714 20 00  kao dijelovi i pribor za kolica za invalidne osobe također je isključeno jer proizvod nije prikladan za uporabu isključivo ili uglavnom s invalidskim kolicima u smislu napomene 3 uz odsjek XVII. S obzirom na njegova objektivna svojstva proizvod se može upotrebljavati na raznim sjedalima i stolicama, kao i na sjedalima invalidskih kolica. Primjerice, proizvod nije osmišljen za uporabu s određenim sjedalom jer ne postoji poseban način pričvršćivanja koji bi ukazivao da je namijenjen za uporabu s određenim sjedalom. Protuklizna navlaka i trake za pričvršćivanje („čičak” trake) mogu se pričvrstiti na različite vrste sjedala. Stoga ne postoje pokazatelji na temelju kojih bi se utvrdilo da je proizvod namijenjen uporabi s određenom vrstom sjedala (vidjeti i Objašnjenja harmoniziranog sustava uz tarifni broj 8714 , prvi stavak točka i.).
                     Osim toga, razvrstavanje u oznaku KN 8714 20 00  kao dijelovi i pribor za kolica za invalidne osobe isključeno je jer proizvod nije nužan za funkcioniranje invalidskih kolica, ne prilagođuje ih za određenu funkciju, ne povećava opseg njihovih funkcionalnosti niti omogućuje obavljanje posebne funkcije povezane s glavnom funkcijom kojom se osobi s invaliditetom omogućuje kretanje (vidjeti presudu Suda od 16. lipnja 2011., Unomedical, C-152/10, ECLI:EU:C:2011:402, stavci 29., 30. i 36.). Invalidska kolica funkcioniraju na isti način kao i bez jastuka. Jedina je svrha jastuka korisniku učiniti uporabu invalidskih kolica udobnijom i podnošljivijom.
                     Iako se proizvod sastoji od različitih komponenti (jastuk od plastične mase i navlaka od tekstilnih materijala), proizvod se razvrstava kao da se sastoji od jastuka od plastične mase zato što jastuk daje proizvodu njegovu bitnu značajku u smislu općeg pravila 3 (b). Tekstilni je dio samo navlaka koja štiti i zadržava bitnu komponentu na mjestu. Proizvod se stoga razvrstava prema materijalu od kojeg je izrađen u oznaku KN 3926 90 97  kao ostali proizvodi od plastičnih masa.

            (*1)  Slike služe isključivo u informativne svrhe.


title: Provedbena uredba Komisije (EU) 2018/606 оd 19. travnja 2018. o zaštiti naziva „Dons” (ZOI) u skladu s člankom 99. Uredbe (EU) br. 1308/2013 Europskog parlamenta i Vijeća

text:
               20.4.2018

               HR

               Službeni list Europske unije

               L 101/37

         PROVEDBENA UREDBA KOMISIJE (EU) 2018/606
   оd 19. travnja 2018.
   o zaštiti naziva „Dons” (ZOI) u skladu s člankom 99. Uredbe (EU) br. 1308/2013 Europskog parlamenta i Vijeća
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (1), a posebno njezin članak 99.,
   budući da:

               (1)

               U skladu s člankom 97. stavcima 2. i 3. Uredbe (EU) br. 1308/2013 Komisija je ispitala zahtjev za registraciju naziva „Dons” kao zaštićene oznake izvornosti (ZOI) koji je podnijela Danska te ga objavila u Službenom listu Europske unije
                   (2).

               (2)

               U skladu s člankom 98. Uredbe (EU) br. 1308/2013 i člankom 14. Uredbe Komisije (EZ) br. 607/2009 (3) e-poštom primljeni su sljedeći prigovori: 4. veljače 2016. prigovor talijanskog ministarstva poljoprivrede, 5. veljače 2016. prigovor talijanske nacionalne konfederacije dobrovoljnih konzorcija za zaštitu naziva talijanskih vina (Confederazione Nazionale dei Consorzi Volontari per la Tutela delle Denominazioni dei vini Italiani – FEDERDOC) i 8. veljače 2016. prigovor talijanskog udruženja poljoprivredno-prehrambenih zadruga (L'Alleanza delle Cooperative Italiane-Agroalimentare). Komisija smatra da su sva tri prigovora dopuštena u skladu s člankom 15. Uredbe (EZ) br. 607/2009.

               (3)

               Dopisom od 24. svibnja 2016. Komisija je proslijedila te primjedbe danskim nadležnim tijelima i pozvala ih da svoja povezana očitovanja podnesu u roku od dva mjeseca u skladu s člankom 16. stavkom 1. Uredbe (EZ) br. 607/2009. Danska je 4. srpnja 2016. poslala svoja očitovanja u traženom roku.

               (4)

               U skladu s člankom 16. stavkom 1. Uredbe (EZ) br. 607/2009 Komisija je trima podnositeljima prigovora dostavila navedena očitovanja danskih nadležnih tijela u dopisima od 12. siječnja 2017. te za dostavljanje eventualnih primjedbi odredila rok od dva mjeseca. Komisija je 10. ožujka 2017. kao odgovor primila dopis talijanskog ministarstva poljoprivrede u kojem je ministarstvo ponovno izrazilo svoje protivljenje.

               (5)

               U skladu s člankom 16. stavkom 3. Uredbe (EZ) br. 607/2009 Komisija bi trebala donijeti odluku na temelju dokaza koji su joj dostupni.

               (6)

               Sva tri podnositelja prigovora tvrde da određene sorte vinove loze koje se upotrebljavaju za proizvodnju vina „Dons”, odnosno „Cabernet Cortis”, „Orion”, „Regent”, „Rondo” i „Solaris”, koje oni smatraju hibridima dobivenima križanjem vrste Vitis vinifera s drugim vrstama roda Vitis, ne bi trebalo upotrebljavati za proizvodnju zaštićene oznake izvornosti u skladu s člankom 93. stavkom 1. točkom (a) podtočkom iv. Uredbe (EU) br. 1308/2013. Tvrde i da se sorta dobivena križanjem među vrstama ne može nikako smatrati da pripada vrsti Vitis vinifera. Talijansko ministarstvo poljoprivrede i FEDERDOC smatraju da je u svim zemljama Europske unije ispitivanjem genoma moguće utvrditi pripada li sorta vrsti Vitis vinifera ili križanju s drugom vrstom roda Vitis.

               (7)

               Nadalje talijansko ministarstvo poljoprivrede tvrdi da su upućivanje na ljudske čimbenike, uzročna povezanost između prirodnih i ljudskih čimbenika te informacije o kvaliteti i svojstvima proizvoda koji se pripisuju zemljopisnom okruženju nedostatni. K tome, navedeni podnositelj prigovora smatra da tvrdnja prema kojoj se profil kiselosti proizvoda može pripisati „izboru relativno otpornih sorti” nema nikakve tehničke ni znanstvene osnove, uzimajući u obzir to da je izbor sorti dugotrajan proces koji se ne može odnositi na hibridne sorte među vrstama.

               (8)

               Naposljetku, talijansko ministarstvo poljoprivrede smatra da je suvišno navoditi zahtjeve u pogledu označivanja sorti vinove loze i godine berbe jer su ti zahtjevi utvrđeni u člancima 61. i 62. Uredbe (EZ) br. 607/2009.

               (9)

               Komisija je procijenila argumente i dokaze koje su dostavili podnositelji prigovora i podnositelj zahtjeva te je zaključila da bi se naziv „Dons” trebao registrirati kao zaštićena oznaka izvornosti iz razloga navedenih u nastavku.

               (10)

               Kada je riječ o navodima da proizvod nije nastao od sorti vinove loze koje pripadaju vrsti Vitis vinifera potrebno je uzeti u obzir nekoliko elemenata. Prvo, na razini EU-a nema usklađenog razvrstavanja sorti vinove loze koje pripadaju vrsti Vitis vinifera. Osim toga, ne postoji referentni popis ili znanstveni dokument koji je izdalo službeno nadležno tijelo, kao što je Međunarodna organizacija za vinovu lozu i vino (OIV), na temelju kojih bi se sada mogla neosporno kategorizirati vrsta Vitis vinifera ili križanje vrste Vitis vinifera i drugih vrsta roda Vitis, ili utvrditi razlika među njima. U tom bi kontekstu pitanje znanstvene definicije trebalo prije svega obraditi u okviru preliminarne nacionalne procjene koju provode države članice u skladu s člankom 96. Uredbe (EU) br. 1308/2013. Danska se oslanja na njemačko razvrstavanje prema kojemu se smatra da svih pet predmetnih sorti vinove loze pripada vrsti Vitis vinifera. Drugo, u skladu s člankom 16. stavkom 3. Uredbe (EZ) br. 607/2009 u pogledu ocjene prigovora Komisija donosi svaku odluku o odbijanju ili registraciji oznake izvornosti na temelju dokaza koji su joj dostupni. U predmetnom slučaju podnositelji prigovora nisu dostavili nikakve čvrste znanstvene dokaze ili podatke kojima se dokazuje da se proizvod ne dobiva od sorti vinove loze koje pripadaju vrsti Vitis vinifera. Naposljetku, Komisija napominje da nekoliko drugih država članica upotrebljava predmetne sorte vinove loze u proizvodnji vina sa zaštićenom oznakom izvornosti.

               (11)

               Zbog prethodno navedenih razloga nije moguće zaključiti da se proizvod koji se naziva „Dons” dobiva od sorti vinove loze koje ne pripadaju vrsti Vitis vinifera. Stoga se primjedbe utemeljene na tim razlozima moraju odbiti.

               (12)

               Kada je riječ o navodnom nedostatku informacija o povezanosti, Komisija smatra da je prisutan opis relevantnih prirodnih čimbenika prisutnih u zemljopisnom okruženju, njihove povezanosti s posebnom kvalitetom i svojstvima proizvoda, koja su posebno izražena u većem udjelu mliječne kiseline u proizvodu po čemu se razlikuje od klasičnih pjenušavih vina. Stoga se zaključuje da su u skladu s člankom 7. Uredbe (EZ) br. 607/2009 prisutni potrebni elementi koji se odnose na povezanost. Kada je riječ o ljudskim čimbenicima, smatra se da se profil kiselosti proizvoda može pripisati izboru relativno otpornih sorti u skladu s člankom 93. stavkom 1. točkom (a) podtočkom i. Uredbe (EU) br. 1308/2013.

               (13)

               Kada je riječ o tvrdnji da je suvišno navoditi zahtjeve propisane predmetnom uredbom, s obzirom na to da dio zahtjeva nadilazi pravo Unije, njihovo se uključivanje čini primjerenim kako bi se osiguralo da su zahtjevi jasni i da ih potencijalno prihvatljivi proizvođači ispravno tumače.

               (14)

               S obzirom na prethodno navedeno i u skladu s člankom 99. Uredbe (EU) br. 1308/2013 Komisija smatra da zahtjev ispunjava uvjete utvrđene u toj uredbi te da bi naziv „Dons” trebalo zaštititi i upisati u registar iz članka 104. te uredbe.

               (15)

               Mjere predviđene ovom Uredbom u skladu su s mišljenjem Odbora za zajedničku organizaciju poljoprivrednih tržišta,

         DONIJELA JE OVU UREDBU:
   Članak 1.
   Naziv „Dons” (ZOI) zaštićuje se.
   Članak 2.
   Ova Uredba stupa na snagu dvadesetog dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 19. travnja 2018.

            Za Komisiju

            Predsjednik

         Jean-Claude JUNCKER

      (1)  SL L 347, 20.12.2013., str. 671.

      (2)  SL C 407, 8.12.2015., str. 4.

      (3)  Uredba Komisije (EZ) br. 607/2009 od 14. srpnja 2009. o utvrđivanju određenih detaljnih pravila za provedbu Uredbe Vijeća (EZ) br. 479/2008 u pogledu zaštićenih oznaka izvornosti i oznaka zemljopisnog podrijetla, tradicionalnih izraza, označavanja i prezentiranja određenih proizvoda u sektoru vina (SL L 193, 24.7.2009., str. 60.).